Απόφαση του Συμβουλίου

της 4ης Δεκεμβρίου 1962

περί του συντονισμού των πολιτικών των γεωργικών διαρθρώσεων

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΟΙΚΟΝΟΜΙΚΗΣ ΚΟΙΝΟΤΗΤΟΣ,

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 43,

την πρόταση της Επιτροπής,

τη γνώμη της Συνελεύσεως,

Εκτιμώντας:

ότι η λειτουργία και ανάπτυξη της κοινής αγοράς για τα γεωργικά προϊόντα πρέπει να συνοδεύεται από την καθιέρωση κοινής γεωργικής πολιτικής της οποίας η πολιτική των γεωργικών διαρθρώσεων αποτελεί αναπόσπαστο τμήμα·

ότι, κατά τους όρους του άρθρου 39 παράγραφος 1 εδάφια α) και β) της συνθήκης, η κοινή γεωργική πολιτική έχει ως στόχο, μεταξύ των άλλων, την αύξηση της παραγωγικότητος της γεωργίας και την εξασφάλιση με τον τρόπο αυτό ενός δικαίου βιοτικού επιπέδου στο γεωργικό πληθυσμό, ιδίως με την αύξηση του ατομικού εισοδήματος των εργαζομένων στη γεωργία· ότι η επίτευξη των στόχων αυτών απαιτεί τόσο τη διατήρηση υγιών γεωργικών διαρθρώσεων όσο και την εξάλειψη των διαρθρωτικών αδυναμιών της γεωργίας·

ότι για την εφαρμογή της διαρθρωτικής πολιτικής, στα πλαίσια της κοινής γεωργικής πολιτικής, είναι απαραίτητο να ληφθεί υπόψη η εξέλιξη των γεωργικών αγορών· ότι πρέπει ως εκ τούτου να επιτευχθεί ένας στενός συντονισμός μεταξύ της πολιτικής των γεωργικών αγορών και της διαρθρωτικής πολιτικής· ότι είναι επιπλέον απαραίτητο να ληφθεί υπόψη το γεγονός ότι οι γεωργικές διαρθρώσεις είναι στενά συνδεδεμένες με το σύνολο της οικονομίας·

ότι αρμόζει κατά συνέπεια αφ' ενός να συντονισθεί η πολιτική των γεωργικών διαρθρώσεων και η πολιτική περιφερειακής αναπτύξεως και αφ' ετέρου να ληφθούν, στο πλαίσιο της πολιτικής περιφερειακής αναπτύξεως, συμπληρωματικά μέτρα για να ευνοηθεί η προσαρμογή της γεωργίας στην οικονομική και κοινωνική εξέλιξη·

ότι οι διαρθρωτικές αδυναμίες εντοπίζονται σε τοπικό και περιφερειακό επίπεδο και ότι μια βελτίωση των γεωργικών διαρθρώσεων είναι δυνατή μόνο χάρη στην ενεργή συνεργασία των αμέσως ενδιαφερομένων κύκλων· ότι, εκ του γεγονότος αυτού, η εφαρμογή της πολιτικής των γεωργικών διαρθρώσεων απόκειται ειδικότερα στα Κράτη Μέλη·

ότι είναι σημαντικό εν τούτοις, στα πλαίσια της Κοινότητος, να ενισχυθούν οι προσπάθειες βελτιώσεως των γεωργικών διαρθρώσεων και να χρησιμοποιηθούν όλα τα μέσα που θα επιτρέψουν να αυξηθεί η οικονομική και η ανταγωνιστική ικανότης της γεωργίας·

ότι ο συντονισμός από την Κοινότητα των πολιτικών των γεωργικών διαρθρώσεων των Κρατών Μελών επιτρέπει την εναρμόνιση των πολιτικών αυτών με την κοινή γεωργική πολιτική και τους άλλους στόχους της Κοινότητος·

ότι ο συντονισμός των πολιτικών των γεωργικών διαρθρώσεων απαιτεί στενή και διαρκή συνεργασία μεταξύ των Κρατών Μελών και της Επιτροπής· ότι η λειτουργία αυτή δύναται να πραγματοποιηθεί με τον πιο αποτελεσματικό τρόπο δια της δημιουργίας μιας επιτροπής μόνιμου χαρακτήρα αποτελουμένης από αντιπροσώπους του κάθε Κράτους Μέλους και προεδρευομένης από έναν αντιπρόσωπο της Επιτροπής·

ότι είναι απαραίτητο να υποβάλλει η Επιτροπή κάθε χρόνο στη Συνέλευση και το Συμβούλιο μια έκθεση επί των διαρθρώσεων, που να περιγράφει τη συνολική κατάσταση της Κοινότητος σε ό,τι αφορά τις γεωργικές διαρθρώσεις και να περιλαμβάνει μια αξιολόγηση της πολιτικής των γεωργικών διαρθρώσεων των Κρατών Μελών, σε συνάρτηση με τους στόχους της κοινής γεωργικής πολιτικής·

ότι, στα πλαίσια του συντονισμού των πολιτικών των γεωργικών διαρθρώσεων, είναι σκόπιμο να εξασφαλισθεί υπέρ των γεωργικών διαρθρώσεων μια ολοκληρωμένη και συντονισμένη εφαρμογή των δυνατοτήτων κοινοτικής χρηματοδοτήσεως που προσφέρονται ιδίως από το Ταμείο Προσανατολισμού και Εγγυήσεων (για τα μέτρα που προβλέπονται στο άρθρο 3 παράγραφος 1 εδάφιο δ) και στο άρθρο 2 παράγραφος 2 εδάφιο γ) του κανονισμού αριθ. 25 του Συμβουλίου περί της χρηματοδοτήσεως της κοινής γεωργικής πολιτικής) από το Ευρωπαϊκό Κοινωνικό Ταμείο και από την Ευρωπαϊκή Τράπεζα Επενδύσεων·

ότι είναι απαραίτητο η Επιτροπή, βασιζόμενη ιδίως στην έκθεση για τις διαρθρώσεις, να υποβάλει στο Συμβούλιο προτάσεις προοριζόμενες να βελτιώσουν τις γεωργικές διαρθρώσεις και να επιτρέψουν το συντονισμό των πολιτικών των γεωργικών διαρθρώσεων των Κρατών Μελών με σκοπό να τις υιοθετήσει το Συμβούλιο σύμφωνα με το άρθρο 43 της συνθήκης·

ότι, για το συντονισμό των πολιτικών των γεωργικών διαρθρώσεων, είναι απαραίτητο να είναι γνωστή η κατάσταση των γεωργικών διαρθρώσεων των Κρατών Μελών και η γεωργική τους πολιτική, ιδίως τα λαμβανόμενα μέτρα για τη βελτίωση των διαρθρώσεων καθώς και οι υφιστάμενες συνθήκες σε περιφερειακό επίπεδο· ότι τα Κράτη Μέλη οφείλουν για το σκοπό αυτό να παρέχουν στην Επιτροπή τις απαραίτητες πληροφορίες·

ότι είναι απαραίτητο, για έναν αποτελεσματικό συντονισμό των πολιτικών των γεωργικών διαρθρώσεων, να ενημερώνεται η Επιτροπή από τα Κράτη Μέλη επί των σχεδίων των πολυετών και των περιφερειακών προγραμμάτων καθώς και επί των σχεδίων νομοθετικών, κανονιστικών και διοικητικών διατάξεων ή να λαμβάνει, ελλείψει των τελευταίων αυτών, μια περιγραφή των βασικών γραμμών των σχεδιαζομένων διατάξεων·

ότι ο συντονισμός των διαρθρωτικών πολιτικών των Κρατών Μελών δεν δύναται να διασφαλισθεί με τρόπο αποτελεσματικό, σε ό,τι αφορά τα σχέδια αυτά, παρά μόνον αν η Επιτροπή εξουσιοδοτηθεί να εκφράσει τη γνώμη της γι' αυτά και αν υποχρεωθεί να γνωστοποιεί τη γνώμη της όταν ένα Κράτος Μέλος το ζητεί·

ότι, προκειμένου ιδίως να εναρμονισθούν οι εθνικές νομοθεσίες, ο συντονισμός των πολιτικών των γεωργικών διαρθρώσεων απαιτεί τη γνώμη των ισχυουσών νομοθετικών, κανονιστικών και διοικητικών διατάξεων στα Κράτη Μέλη στον τομέα των πολιτικών των γεωργικών διαρθρώσεων· ότι είναι ευκταίο τα Κράτη Μέλη να χορηγούν στην Επιτροπή κάθε άλλη πληροφορία απαραίτητη για την ενημέρωσή της με σκοπό το συντονισμό των πολιτικών των γεωργικών διαρθρώσεων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Προκειμένου να προωθηθεί ο συντονισμός των πολιτικών των γεωργικών διαρθρώσεων και να καταστεί πιο στενή και σταθερή η συνεργασία μεταξύ των Κρατών Μελών και της Επιτροπής, συνιστάται στην Επιτροπή μια Μόνιμη Επιτροπή Γεωργικών Διαρθρώσεων εφεξής καλουμένη "επιτροπή".

2. Η επιτροπή είναι επιφορτισμένη με τη μελέτη των διαρθρωτικών πολιτικών των Κρατών Μελών καθώς και των μέτρων και προγραμμάτων που προβλέπονται απ' αυτά για τη βελτίωση των γεωργικών διαρθρώσεων. Οι μελέτες αυτές θα εκπονούνται λαμβανομένου υπόψη του συνδέσμου που υφίσταται μεταξύ της πολιτικής των γεωργικών διαρθρώσεων και, αφ' ενός, της πολιτικής της περιφερειακής αναπτύξεως και, αφ' ετέρου, της πολιτικής των γεωργικών αγορών καθώς και της εξελίξεως αυτών. Η επιτροπή εξασφαλίζει την αμοιβαία πληροφόρηση των Κρατών Μελών και της Επιτροπής στον τομέα της πολιτικής των γεωργικών διαρθρώσεων. Η Επιτροπή διαβουλεύεται με την επιτροπή επί των προβλημάτων των γεωργικών διαρθρώσεων. Η επιτροπή συνδράμει την Επιτροπή στην προετοιμασία του τμήματος α) της εκθέσεως επί των διαρθρώσεων, που προβλέπεται στο άρθρο 2.

3. Η επιτροπή αποτελείται από αντιπροσώπους των Κρατών Μελών. Προεδρεύεται από αντιπρόσωπο της Επιτροπής.

4. Η γραμματεία της επιτροπής εξασφαλίζεται από την Επιτροπή.

5. Η επιτροπή καταρτίζει τον εσωτερικό της κανονισμό.

Άρθρο 2

Η Επιτροπή υποβάλλει κάθε έτος στη Συνέλευση και στο Συμβούλιο έκθεση επί των διαρθρώσεων που περιλαμβάνει:

α) πίνακα της καταστάσεως των γεωργικών διαρθρώσεων και των πολιτικών των γεωργικών διαρθρώσεων των Κρατών Μελών καθώς και κατάλογο των ληφθέντων μέτρων στα πλαίσια των πολιτικών αυτών·

β) μελέτη για τη φύση, τη γεωγραφική κατανομή, τον όγκο και τη χρηματοδότηση των μέτρων αυτών, στα πλαίσια της πολιτικής των γεωργικών διαρθρώσεων των Κρατών Μελών, καθώς και την αποτελεσματικότητά τους σε συνάρτηση με τους στόχους της κοινής γεωργικής πολιτικής και τις δυνατότητες, μακροχρονίως, διαθέσεως των γεωργικών προϊόντων που είναι κανονικά δυνατόν να προβλεφθούν·

γ) πληροφορίες περί του συντονισμού σε κοινοτικό επίπεδο των πολιτικών των γεωργικών διαρθρώσεων και σχετικές με:

1. τα ληφθέντα για το σκοπό αυτό μέτρα,

2. την κοινοτική χρηματοδότηση,

3. τα αποτελέσματα των μέτρων αυτών και της χρηματοδοτήσεως αυτής.

Άρθρο 3

Δυνάμει του άρθρου 43 της συνθήκης, το Συμβούλιο θεσπίζει ιδίως βάσει της εκθέσεως περί των διαρθρώσεων τα απαραίτητα μέτρα για το συντονισμό των πολιτικών των γεωργικών διαρθρώσεων των Κρατών Μελών.

Η Επιτροπή προτείνοντας τα μέτρα αυτά θα λάβει υπόψη της τα μέσα κοινοτικής χρηματοδοτήσεως εφ' όσον τα προτεινόμενα μέτρα θα δικαιολογούσαν τέτοια χρηματοδότηση στα πλαίσια των αποφάσεων του Συμβουλίου επί της κοινοτικής χρηματοδοτήσεως.

Άρθρο 4

1. Τα Κράτη Μέλη θέτουν κάθε έτος στη διάθεση της Επιτροπής τα απαραίτητα στοιχεία για τη σύνταξη της εκθέσεως επί των διαρθρώσεων. Η τεκμηρίωση αυτή περιλαμβάνει ιδίως πληροφορίες για:

- την κατάσταση των γεωργικών διαρθρώσεων, λαμβανομένων υπόψη των περιφερειακών συνθηκών και των πολιτικών περιφερειακής αναπτύξεως,

- τη σχέση μεταξύ των γεωργικών διαρθρώσεων και των πολιτικών αγοράς,

- τη φύση, τη σπουδαιότητα και τη χρηματοδότηση των μέτρων βελτιώσεως των γεωργικών διαρθρώσεων, που ελήφθησαν κατά το διαρεύσαν έτος,

- τη φύση και τη σπουδαιότητα των μέτρων βελτιώσεως των γεωργικών διαρθρώσεων που προβλέπονται για το τρέχον έτος.

2. Κατόπιν διαβουλεύσεων με την επιτροπή, η Επιτροπή καθορίζει τη μορφή και την ημερομηνία υποβολής των στοιχείων που πρέπει να χορηγούνται από τα Κράτη Μέλη.

Άρθρο 5

Τα Κράτη Μέλη ανακοινώνουν εντός ευλόγου προθεσμίας στην Επιτροπή τα ακόλουθα στοιχεία, εφ' όσον αυτά περιλαμβάνουν μέτρα βελτιώσεως των γεωργικών διαρθρώσεων:

- στο μέτρο του δυνατού, τα σχέδια νομοθετικών, κανονιστικών και διοικητικών διατάξεων ή ελλείψει αυτών μια περιγραφή των βασικών γραμμών των προβλεπομένων διατάξεων,

- τα σχέδια των πολυετών και των περιφερειακών προγραμμάτων.

Άρθρο 6

Η Επιτροπή

- δύναται να εκφράζει τη γνώμη της επί των νομοθετικών, κανονιστικών και διοικητικών διατάξεων, καθώς και επί των πολυετών και περιφερειακών προγραμμάτων που της ανακοινώνονται δυνάμει του άρθρου 5,

- οφείλει να εκφράζει τη γνώμη της επί των στοιχείων αυτών όταν ένα Κράτος Μέλος το ζητεί.

Η Επιτροπή συμβουλεύεται την επιτροπή και στις δύο περιπτώσεις.

Άρθρο 7

Εντός τριών μηνών από την έναρξη ισχύος της παρούσας αποφάσεως, τα Κράτη Μέλη ανακοινώνουν στην Επιτροπή, με σκοπό ιδίως την εναρμόνιση των εθνικών νομοθεσιών, τις ισχύουσες νομοθετικές, κανονιστικές και διοικητικές διατάξεις που αφορούν τη βελτίωση των γεωργικών διαρθρώσεων. Με την επιφύλαξη των διατάξεων του άρθρου 5, οι νομοθετικές, κανονιστικές, και διοικητικές διατάξεις που λαμβάνονται μετά την ημερομηνία αυτή ανακοινώνονται αμέσως μετά την έναρξη ισχύος τους.

Άρθρο 8

Τα Κράτη Μέλη χορηγούν στην Επιτροπή, κατόπιν αιτήσεώς της, κάθε άλλη απαραίτητη πληροφορία προς ενημέρωσή της για το συντονισμό, επί κοινοτικού επιπέδου, των πολιτικών των γεωργικών διαρθρώσεων.

Άρθρο 9

Η παρούσα απόφαση απευθύνεται στα Κράτη Μέλη.

Έγινε στις Βρυξέλλες, στις 4 Δεκεμβρίου 1962.

Για το Συμβούλιο

Ο Πρόεδρος

Ε. Colombo

--------------------------------------------------